Pjesma izgubljenog sina

Doba hrvatskog narodnog preporoda jedno je od najbitnijih razdoblja hrvatske povijesti. Međutim, danas se tome razdoblju ne pridaje dovoljno važnosti. Iako se ideja ilirizma po našim prostorima širila ne tako davno, Hrvati su se od 19. stoljeća sve više usmjeravali na svjetsku književnost, dok su djela velikih domaćih pjesnika zanemarivali. No, vratimo se na trenutak u doba kada je ilirski pokret bio u punome zamahu, a glavni inicijatori bili pjesnici poput Ljudevita Gaja, Pavla Štoosa i Petra Preradovića. Upravo je Preradović najbolji primjer snage ilirskog pokreta.

Budući da se rodio u ruralnoj sredini, odlazak na studij u Austriju bio je za njega velik doživljaj. Da bi se snašao, najprije je morao naučiti jezik. Tako je, pod svakodnevnim utjecajem stranog jezika, potpuno zaboravljao vlastiti jezik, a s njime i osjećaj pripadnosti hrvatskome narodu. Susret s Ivanom Kukuljevićem Sakcinskim otvorio mu je oči i podsjetio ga na Hrvatsku. Dobio je inspiraciju i počeo pisati. Osjetio se dužnim da podsjeti Hrvate na njihovu kulturu, bogatu baštinu i na ono čime se koriste svakodnevno – jezik. Zvuk hrvatskog jezika za njega je bio dodir prošlosti, prozor u davno zaboravljeni svijet. Tako je počeo pisati budnice poput pjesama „Rodu o jeziku“, „Jezik roda moga“ i „Zora puca, bit će dana“ u nadi da će na isti način dirnuti svoje sunarodnjake. Hrvatski ga je vratio u doba djetinjstva, kao što piše u budnici „Rodu o jeziku“: „O preslatkom glasu onom/U kome te mile majke/Usnivahu slatke bajke“. Želi potaknuti Hrvate da se jezikom koriste svugdje („Po njemu te svijet poznaje živa“) i smatra da će, dokle se hvatskim bude govorilo, biti i Hrvata: „Po jeziku dok te bude/I glavom će tebe biti!“ Najvažnija poruka koju želi poslati jest ta da Hrvati nikada ne smiju zaboraviti svoj jezik, kao što ga je on zaboravio.

Kada koristimo materinski jezik, uopće ne razmišljamo o njemu. Nismo svjesni koliko se dugo taj jezik formirao, koliko se ljudi borio da bismo danas mogli mirno govoriti i pisati hrvatskim jezikom. Nismo svjesni povijesti iza svake riječi, niti koliko je ta borba zbližila Hrvate i koliko „izgubljenih sinova“ poput Preradovića vratila kući. A najmanje smo svjesni da smo i mi dio te borbe i da moramo čuvati svoj jezik. Vrijeme je da odbacimo tuđice i čuvamo hrvatski jezik. Vrijeme je da se vratimo kući.

Ana Lulić, 3.b